અમેરિકાની કેલીફોર્નિયા યુનિવર્સિટી,મેસેચ્યુસેટ ઇન્સ્ટિટયુટ અને લેસર ઇન્ટરફેરોમીટર ગ્રેવીટેશનલ વેવ ઓબ્ઝર્વેટરી(લીગો)ના વિજ્ઞાાનીઓએ લગભગ ત્રણ હજાર કિલોમીટરના અંતરે બે વિશિષ્ટ પ્રકારનાં અને એલ આકારનાં ડિટેક્ટર્સ ગોઠવ્યાં હતાં.એક ડિટેક્ટર લિવિંગ્સ્ટન અને લ્યુસિયાનામાં અને બીજું વોશિંગ્ટન નજીકના હેનફોર્ડમાં ગોઠવ્યું હતું. મોટા કદના પાઇપ જેવા આ બંને ડિટેક્ટર્સમાં શૂન્યાવકાશવાળી ચેમ્બર્સ પણ હતી.૧.૩ અબજ પ્રકાશવર્ષ દૂરના અંતરે બે વિરાટ કદનાં બ્લેક હોલ્સ વચ્ચે ભયાનક ટકરાવ થયો અને પરિણામે બંનેનાં અતિ વિપુલ દળ પણ એકબીજામાં સમાઇ ગયાં.આ અજીબોગરીબ ઘટનાથી જે મહા વિસ્ફોટ થયો અને ગુરુત્વાકર્ષણનાં તરંગો સર્જાયા તે ધીમે ધીમે પ્રવાસ કરતાં કરતાં ૧.૩ અબજ વર્ષ બાદ ૧૪ સપ્ટેમ્બર,૨૦૧૫ના યાદગાર દિવસે આપણી પૃથ્વીમાંથી પસાર થતાં હતાં ત્યારે આ બંને ડિટેક્ટર્સમાં ઝીલાઇ ગયાં હતાં.